Mohammad Al-Azemi

**Mohammad Khalaf Al-Azemi** (født 1982) er en kuwaitisk friidrettsutøver, som konkurrerer i mellomdistanseløp og langdistanseløp. Han er fire ganger asiamester på 800 og 1500 meter.

## Idrettskarriere
Al-Azemi startet med friidrett i 1993, samme år ble han kuwaitisk U14-mester i terrengløp. og konkurrerte utenlands første gang i 1995, i et internasjonalt stevne i Finland. Han kom der på 3.-plass på 800 meter. Det irakiske friidrettsforbundet hjalp han så med å få Hamza Al Khiat som trener og Nejm Mutlak som hjelpetrener. I 1998 deltok han ved det arabiske juniormesterskapet i friidrett, der han kom på 3.-plass, og året etter deltok han ved Ungdoms-VM i friidrett 1999 i Bydgoszcz, der han også fikk bronse på 800 meter. Her løp han på 1:51.24. Tre måneder senere, i september-oktober 1999, deltok han ved Junior-asiamesterskapet i friidrett 1999. Der fikk han sølv på 800 meter, bak Salah Taib Fadlallah, og satte kuwaitisk rekord med tiden 1:49,53. 

Årene 2000-2001 konkurrerte han mindre på grunn av studier, men han deltok ved golfråd-mesterskapet i friidrett 2000, der han vant 800 meter, han fikk sølv ved det arabiske juniormesterskapet i 2000, og bronse ved junior-asiamesterskapet i 2001. Han kom også på 3.-plass i Doha med tiden 1:49,55.

Han var mye syk i 2002, og mye støv i Kuwait gjorde at han ikke kunne trene så mye der. Han trente heller i utlandet, og begynte å trene under algeriske Abdelkarim Bensaid. Dette resulterte i flere nasjonale rekorder i 2003. Han satte kuwaitisk rekord på 1:50,41 da han løp 800 meter ved VM i friidrett innendørs 2003, og endte på 16.-plass. Han satte også kuwaitisk rekord utendørs på 800 meter, med tiden 1:47,44. Han deltok igjen ved VM i friidrett innendørs 2004, der han kom på 27.-plass i kvalifiseringsheatet, og gikk ikke videre til semifinalen. Han senket sin personlige rekord utendørs til 1:45,25 i 2004, som gjorde at han ble tatt ut til sommer-OL 2004 i Athen. Her kom han pp 7.-plass i sitt kvalifiseringsheat, og gikk ikke videre til semifinalene. 

I 2005 var han en del skadet, og fikk avbrudd i treningen. Han kom likevel på 4.-plass ved Islamic Solidarity Games, og han kom på 4.-plass ved Asiamesterskapet i friidrett 2005. Han kvalifiserte seg også til semifinalen ved VM i friidrett 2005, og avsluttet sesongen med bronse på 800 meter ved Asialekene innendørs 2005 i november. Han byttet trener i desember 2005, til Jama Aden Karain, og fikk ny framgang i 2006. Han senket den kuwaitiske rekorden på 800 meter til 1:44,80 ved Qatar Athletic Super Grand Prix, og videre til 1:44,59 ved Golden League-stevnet Bislett Games og 1:44,13 ved Athens Grand Prix Tsiklitiria i juli. Ved Asialekene 2006 fikk han sølv på 800 meter, bak Yusuf Saad Kamel. 

Hans raskeste 800 meter i 2007 var 1:44,55, satt ved Athens Grand Prix Tsiklitiria, og han vant Bislett Games dette året. Han deltok ikke ved Asiamesterskapet i 2007, men nådde semifinalen ved VM i friidrett 2007, der han endte sist i sitt heat, og endte på 23.-plass sammenlagt. Han vant sitt første mesterskap på asiatisk nivå da han vant Asialekene i friidrett innendørs 2007, der han vant med kuwaitisk rekord og mesterskapsrekord med tiden 1:49,62. Al-Azemi løp på 1:45,79 i Casablanca i juni 2008, og ble med det kvalifisert for sommer-OL 2008. Der nådde han semifinalen, men ble slått ut i første semifinale. Han var Kuwaits flaggbærer ved avslutningsseremonien i OL. 

Han vant 800 meter ved golfråd-mesterskapet i friidrett 2009, og ble også kuwaitisk mester dette året. Han vant flere av løpene i Asian Athletics Grand Prix, men i hans tredje VM, VM i friidrett 2009 ble han slått ut i innledningsheatet. I oktober kom han på 2.-plass ved det arabiske mesterskapet, bak Belal Mansoor Ali. Han kom også på 2.-plass ved Asialekene innendørs 2009, denne gang bak Sajjad Moradi fra Iran, men Al-Azemi satte der ny kuwaitisk rekord på 1:48,93. Den samme Sajjad Moradi slo også Al-Azemi ved Asiamesterskapet i friidrett 2009 i Guangzhou, slik at Al Azemi fikk en ny sølvmedalje. Ved VM i friidrett innendørs 2010 fikk han 21. beste tid i innledningsheatet, og gikk ikke videre til semifinalen. Moradi deltok ikke ved Asiamesterskapet i friidrett innendørs 2010, og Al-Azemi vant der 800 meter. Dette gjorde at han ble kvalifisert til VM i friidrett 2010. I VM ble han slått ut i innledningsheatet. Han lyktes heller ikke helt ved Asialekene 2010, men endte på 6.-plass. 

Han kom på 2.-plass på 800 meter ved det arabiske mesterskapet i 2011, bak Rabah Yousif, og ved Asiamesterskapet i friidrett 2011 vant han både 800 og 1500 meter. Året etter vant han 800 meter ved Asiamesterskapet i friidrett innendørs 2012, der han satte kuwaitisk rekord og mesterskapsrekord med 1:47,37. Senere på året representerte han Kuwait under Sommer-OL 2012, men ble diskvalifisert i de innledende rundene på 800 meter, fordi han hindret Marcin Lewandowski. 

Ved Asiamesterskapet i friidrett 2013 kvalifiserte han seg til finalen på 1500 meter, men fullførte ikke løpet. Han deltok på 800 meter ved Asialekene 2014, men gikk ikke videre fra innledningsheatet.

## Referanser


## Eksterne lenker
* 
*  Profil hos All-Athletics 
*  Profil hos Diamond League